**Τι να σου προσφέρω;**

Φέτος, Κύριε, θα ‘θελα να γιορτάσω σωστά τη δική Σου γέννηση. Εμφανίστηκες, Συ ο προ αιώνων Θεός, πάνω στη γη μας, για να μας λυτρώσεις από την αμαρτία και να μας δώσεις το δικαίωμα να σε φωνάζουμε Πατέρα. Σ’ ευχαριστούμε.

Οι **Άγγελοι** δοξάζουν τον ερχομό Σου. Οι **ουρανοί** λαμπρύνουν τη νύχτα με τον Αστέρα. Οι σοφοί Μάγοι Σε προσκυνούν Θεό τους, Αρχιερέα και Βασιλιά.

Οι απλοϊκοί **βοσκοί** σκιρτούν από το χαρμόσυνο άγγελμα.

Η **γη** και η **έρημος** δίνουν το σπήλαιο και τη φάτνη ως πρώτη κατοικία Σου. Και **όλη η ανθρωπότητα προσφέρει ώριμο τον καρπό της, την Παρθένο Μαρία, Θεομήτορα.**

Τι να σου προσφέρουμε Χριστέ, ότι εμφανίσθηκες στη γη ως άνθρωπος για να μας σώσεις;

Φτωχός και με άδεια χέρια, Κύριε, ζητώ το έλεός Σου και τη μακροθυμία Σου. Τολμώ

και Σου ζητώ κάτι ακόμη. Να δεχθείς αντί για άλλο δώρο τις αμαρτίες μου, που Σου τις προσφέρω με μετάνοια και εξομολόγηση.

Ξέρω, Κύριε, ότι Εσύ αυτό το δώρο περιμένεις από μένα και ξέρω ακόμη ότι Σου αρέσει περισσότερο να δίνεις παρά να παίρνεις. Γι’ αυτό, με ελπίδα ανοίγω την καρδιά μου, να σταλάξεις μέσα μου την ειρήνη και τη χαρά που ξεχειλίζει από τη φάτνη σου.